然五刑之實，自先秦以降，歷代不盡然也。隋文代周，制《開皇律》，傍采齊、周，更定五刑。一曰笞，小杖擊也，言人有小愆，法須懲誡，故加捶撻以恥之；二曰杖，大杖擊也；三曰徒，奴也，蓋奴辱之；四曰流，謂不忍刑殺，宥之于遠也；五曰死，同上古之大辟，刑之極也；五刑皆可以銅贖。隋後諸朝皆以為定制。至晚清改從西律，五刑乃廢。